Höfum ekki flugviskubit - flugferðir vernda náttúruna Um 2,5% af losun koltvísýrings af mannavöldum er frá flugsamgöngum . Vissulega munar um minna ef fólk dregur verulega úr flugferðum og tekst þannig á við „ flugviskubitið “ . Færri virðast þó hafa hugsað um þau neikvæðu áhrif sem samdráttur í ferðalögum hefði á mannlíf og náttúruvernd um allan heim – þar á meðal hér á landi . New York Times birti nýlega afar áhugaverða grein eftir Costas Christ , stofnanda Beyond Green Travel , sem er ráðgjafarfyrirtæki um sjálfbæra ferðaþjónustu . Þar bendir hann á að ekki sé allt sem sýnist í umræðunni um meint skaðleg áhrif flugferða . Costas bendir í greininni á að vernd villtrar náttúru og sjaldgæfra dýrategunda um allan heim eigi mikið undir þeim fjárhagslegu áhrifum sem ferðaþjónustan hefur . Dæmið af Serengeti þjóðgarðinum Hann tekur sem dæmi þá einu og hálfu milljón ferðamanna sem koma fljúgandi úr öllum heimshornum á hverju ári til að heimsækja Serengeti þjóðgarðinn í Tanzaníu og borga aðgangseyri að lágmarki 10 þúsund krónur á mann á dag . Hvaða áhrif hefði það á milljón gnýja flökkuhjarðir á 15 þúsund ferkílómetrum þjóðgarðsins ef Serengeti hefði ekki tekjurnar af þessum ferðamönnum ? Costas telur ekki spurningu að slétturnar yrðu samstundis lagðar undir nautgriparækt með geigvænlegum áhrifum á allt dýralífið í þjóðgarðinum . Costas segir að því sé spáð að árið 2030 muni ferðaþjónusta skapa um 33.000 milljarða ( 33 billjóna ) króna tekjur á ári í Afríku . Ef þessar tekjur hrynji eða hverfi , þá geti fólk hætt að láta sig dreyma um vernd dýra í útrýmingarhættu . Ef við hættum öll að fljúga , mun það bjarga heiminum , spyr Costas . Hann svarar því til að svarið sé líklegast þvert á móti . Hann bendir á að um 10% starfa um allan heim tengist ferðaþjónustu . Í mörgum löndum skapar náttúrutengd ferðaþjónusta mestu útflutningstekjurnar . Hvaða áhrif hefði það á vernd náttúrunnar ef enginn hefði hag af því að hugsa um þá vernd ? Jákvæðu áhrifin fyrir íslenska náttúru Auðvelt er að heimfæra málflutning Costas upp á íslenskar aðstæður . Stóraukin ferðalög erlendra ferðamanna hingað til lands hafa minnt okkur Íslendinga hressilega á hve mikil verðmæti liggja í fjölbreyttu náttúrufari landsins . Þessi áhugi hvetur okkur til að vernda verðmætin og ráðast í aðgerðir til þess . Fjölmörg brothætt byggðarlög hafa blómstrað vegna viðskipta ferðafólksins . Um 40% af útflutningstekjum okkar koma gegnum ferðaþjónustuna . Þjóðarbúið hefði ekki rétt úr kútnum eftir bankahrunið ef flugviskubit stýrði ferðahegðun fólks . Aðrar leiðir eru áhrifaríkari Í greininni í NYT bendir Costas á mikilvægi skóga til að safna í sig koltvísýringi . Eyðing skóganna af mannavöldum um allan heim er hins vegar svo mikil að það jafnast á við 20% af losun koltvísýrings á ári . Í þeim samanburði verður 2,5% losun frá flugsamgöngum léttvæg . Þar með er ekki sagt að flugfélög kæri sig kollótt um áhrifin . Flugvélaframleiðendur vinna stöðugt að því að þróa flugvélar sem nota minna eldsneyti á hvert sæti og losa þar með minna af gróðurhúsalofttegundum . Hér á landi eru endurheimt votlendis og skógrækt áhrifaríkustu aðgerðirnar gegn loftslagsáhrifunum . Costas tekur Kólumbíu sem dæmi um jákvæð áhrif af straumi ferðamanna . Í Kólumbíu eru 59 þjóðgarðar og friðlýst svæði sem reiða sig á tekjur af ferðamönnum til að vega á móti ásælni námufyrirtækja og stórtæks landbúnaðar . Stjórnvöld í Kólumbíu leggja því mikla áherslu á ferðaþjónustuna . Staðreyndin er sú að fjárhagslegur ávinningur ræður mestu um hvaða stefna er tekin . Ef engar eru tekjurnar af ferðafólki til að upplifa villt dýralíf eða sérstæða og óspillta náttúrufegurð , þá opnast í staðinn fyrir þeim sem vilja skapa tekjur með öðrum hætti , til dæmis mengandi landbúnaði eða námuvinnslu . Taka má undir hvert orð í grein Costas . Hún er holl áminning til okkar Íslendinga um að nýta og vernda þær náttúruauðlindir sem hægt er , ekki aðeins vegna áhuga ferðamanna heldur ekkert síður fyrir okkur sjálf . Að ekki sé minnst á þá einföldu staðreynd að að flug er í raun eini raunhæfi kosturinn fyrir okkur sjálf til að komast til annarra landa . Það er í raun engin ástæða til að hafa flugviskubit .